狮子石
王茂建 (Song)
巍石凭江数千尺，猛踞雄蟠最奇崛。今古人传狮子名，巉岩戌削如天成。几回风吼讶超跃，盘礡崩腾撼山岳。黑云黯夜疑气蒸，落月低岩类晴烁。女萝摇烟香鬣动，古苔叠翠连钱拥。五虎之名仍嵯峨，呀然径欲超层波。猝逢斯石岩中屹，顾视睢盱如却立。乃知庶物亦有尊，态状髣髴同其真。世间形势有如此，元化杳冥那可论。